钦定古今图书集成/理学汇编/学行典/第270卷 > 杜瑛
## 钦定古今图书集成/理学汇编/学行典/第270卷 > 杜瑛

按《元史隐逸传》：“杜瑛，字文玉，其先霸州信安人。父时
昇，《金史》有传。瑛长七尺，美须髯，气貌魁伟。金将亡，士
犹以文辞规进取，瑛独避地河南缑氏山中。时兵后
文物凋丧，瑛搜访诸书尽读之，读辄不忘，而究其指
趣，古今得失，如指诸掌。闲关转徙，教授汾晋间。中书
粘合珪开府为相，瑛赴其聘，遂家焉。与良田千亩，辞”
不受。术者言其所居下有藏金，家人欲发视辄止之，
后来居者果得黄金百斤，其不苟取如此。岁己未，世
祖南伐至相，召见问计，瑛从容对曰：“汉、唐以还，人君
所恃以为国者，法与兵、食三事而已。国无法不立，人
无食不生，乱无兵不守。今宋皆蔑之，殆将亡矣，兴之
在圣主。若控襄、樊之师，委戈下流，以𢭏其背，大业可
定矣。”帝悦曰：“儒者中乃有此人乎！”瑛复劝帝数事，以
谓事不如此，后当如彼。帝纳之，心贤瑛，谓可大用，命
从行，以疾弗果。中统初，诏征瑛，时王文统方用事，辞
不就。左丞张文谦宣抚河北，奏为怀孟、彰德、大名等
路提举学校官，又辞。《遗执政书》，其略曰：“先王之道不
明，异端邪说害之也。”横流奔放，天理不绝如线。今天
子神圣，俊乂辐凑，言纳计用，先王之礼乐教化，兴明
修复，维其时矣。若夫簿书期会，文法末节，汉、唐犹不
屑也。执事者因陋就简，此焉是务，良可惜哉！夫善始
者未必善终，今不能愬流求源，明法正俗，育材兴化，
以拯数百千年之祸，仆恐后日之弊，将有不可胜言
者矣。人或勉之仕，则曰：“后世去古虽远，而先王之所
设施，本末先后，犹可考见，故为政者莫先于复古。苟
因习旧弊，以求合乎先王之意，不亦难乎？吾又不能
随时俛仰，以赴机会，将焉用仕！”于是杜门著书，一不
以穷通得丧动其志，优游道艺以终其身。年七十，遗
命其子处立、处愿曰：“吾即死，当表吾墓曰‘缑山杜处
士’。”天历中，赠资德大夫、翰林学士、上护军，追封魏郡
公，谥文献。所著书曰《春秋地理原委》十卷，《语孟旁通》
八卷，《皇极引用》八卷，《皇极疑事》四卷，《极学》十卷，《律吕
律历礼乐杂志》三十卷，《文集》十卷。其于律则究其始，
研其义，长短清浊，周径积实，各以类分，取经史之说
以实之，而折衷其是非。其于历，则谓造历者皆从十
一月甲子朔夜半冬至为历元。独邵子以为天开于
子，取日甲月子星甲辰子为元会运世之数，无朔虚，
无闰馀，率以三百六十为岁，而天地之盈虚，百物之
消长，不能出乎其中矣。论闭物开物，则曰“开于己，闭
于戊。五，天之中也；六，地之中也；戊己，月之中星也。”又

儒所未发，掇其要著于篇云。